Správa Komisie Európskemu parlamentu o následných opatreniach k rozhodnutiam o udelení absolutória za rok 2006 (súhrn) - Uznesenia Európskeho parlamentu vypracované podľa článku 276 ods. 3 Zmluvy o ES, článku 180b Zmluvy o Euratome, článku 147 nariadenia o rozpočtových pravidlách, článku 119 ods. 5 finančného nariadenia pre ERF a podobných ustanovení v predchádzajúcom ad hoc finančnom nariadení pre ERF {SEC(2008)2579} /* KOM/2008/0629 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 15.10.2008 KOM(2008) 629 v konečnom znení SPRÁVA KOMISIE EURÓPSKEMU PARLAMENTU o následných opatreniach k rozhodnutiam o udelení absolutória za rok 2006 (súhrn) – uznesenia Európskeho parlamentu vypracované podľa článku 276 ods. 3 Zmluvy o ES, článku 180b Zmluvy o Euratome, článku 147 nariadenia o rozpočtových pravidlách, článku 119 ods. 5 finančného nariadenia pre ERF a podobných ustanovení v predchádzajúcom ad hoc finančnom nariadení pre ERF{SEC(2008)2579} OBSAH PREAMBULA 3 I – ODPOVEDE KOMISIE NA ODPORÚČANIA EURÓPSKEHO PARLAMENTU UVEDENÉ V UZNESENÍ O UDELENÍ ABSOLUTÓRIA NA VŠEOBECNÝ ROZPOČET 4 a) Horizontálne otázky 4 b) Sektorové otázky 7 c) Osobitné správy vydané Dvorom audítorov 10 II – ABSOLUTÓRIUM EP UDELENÉ ERF 10 III – Odporúčania v uzneseniach týkajúce sa jednotlivých agentúr a Európskeho súdneho dvora 11 PREAMBULA Z dôvodu obmedzených prekladateľských a časových kapacít sa správa Komisie Európskemu parlamentu (EP) o následných opatreniach k udeleniu absolutória za rozpočtový rok 2006[1] uverejňuje vo všetkých úradných jazykoch EÚ v tejto súhrnnej podobe. Úplné odpovede Komisie na každé konkrétne odporúčanie Parlamentu sú k dispozícii v pracovnom dokumente Komisie[2], ktorý je uverejnený v anglickom, francúzskom a nemeckom jazyku. Obidve tieto správy o následných opatreniach sa týkajú uznesení prijatých Európskym parlamentom 22. apríla 2008. Každá kapitola[3] tejto súhrnnej správy obsahuje krížové odkazy na čísla príslušných odporúčaní v uvedenom úplnom pracovnom dokumente Komisie. Tieto odkazy pomôžu čitateľom nájsť v pracovnom dokumente všetky odporúčania (a opatrenia, ktoré Komisia plánuje prijať, alebo už prijala), ktoré sa týkajú príslušnej kapitoly alebo čitateľov zvlášť zaujímajú. V rozhodnutiach o udelení absolutória na všeobecný rozpočet, ERF a agentúram Komisia určila celkovo 208 odporúčaní vypracovaných Európskym parlamentom pre Komisiu. Komisia je toho názoru, že v prípade 100 odporúčaní sa už prijalo požadované opatrenie, hoci v niektorých prípadoch bude potrebné výsledky opatrení preskúmať. V prípade ďalších 99 odporúčaní Komisia súhlasí s prijatím opatrení odporúčaných Parlamentom. Napokon 9 odporúčaní Komisia nemôže prijať a z tohto dôvodu neprijme požadované opatrenia[4]. I – ODPOVEDE KOMISIE NA ODPORÚČANIA EURÓPSKEHO PARLAMENTU UVEDENÉ V UZNESENÍ O UDELENÍ ABSOLUTÓRIA NA VŠEOBECNÝ ROZPOČET Nasleduje súhrn odpovedí Komisie na konkrétne požiadavky Parlamentu uvedené v jeho uzneseniach o udelení absolutória za rok 2006. Otázky týkajúce sa národných vyhlásení o hospodárení, štrukturálnych fondov a vonkajších opatrení, ktoré vzniesol Európsky parlament vo svojich hlavných záveroch, sa riešia v príslušných bodoch. a) Horizontálne otázky Vyhlásenie o vierohodnosti (pracovný dokument Komisie, body 14 – 17) Komisia pokračovala v zlepšovaní svojich účtovných postupov prostredníctvom opatrení, ako je projekt kvality účtovnej evidencie, najmä pokiaľ ide o rozdelenie účtovných období. Dňa 30. apríla 2008 Komisia poskytla Výboru pre kontrolu rozpočtu (COCOBU) požadovanú správu o predbežnom financovaní k 31. decembru 2007. Je potrebné vyvinúť ďalšie úsilie na odstránenie viacerých nedostatkov v systémoch dohľadu a kontroly, a to predovšetkým tých, v súvislosti s ktorými uviedli delegovaní povoľujúci úradníci výhrady, ako aj tých, ktoré patria do rozpočtových oblastí, v prípade ktorých Európsky dvor audítorov skonštatoval neuspokojivý stav. Komisia prijme rázne opatrenia, ktoré sa budú zaoberať výhradami uvedenými vo výročných správach o činnosti za rok 2007, a bude dôkladne monitorovať pokrok. Rozpočtové hospodárenie (pracovný dokument Komisie, body 18 – 19) Komisia koná s cieľom zabezpečiť účinný postup ukončenia, pokiaľ ide o programovacie obdobie 2000 – 2006 pre štrukturálne fondy, prostredníctvom auditov orgánov vydávajúcich vyhlásenie o ukončení pomoci, rozširovania povedomia o usmerneniach týkajúcich sa ukončenia vydaných v roku 2006 a prostredníctvom dokončenia vnútorných postupov. Po ukončení Komisia uskutoční audit s cieľom overiť úroveň reziduálnej chyby a v prípade potreby uplatní ďalšie finančné korekcie. V roku 2007 sa platby zo štrukturálnych fondov členským štátom EÚ-10 vyrovnali platbám štátom EÚ-15 v zodpovedajúcej fáze programového cyklu. V roku 2007 boli platby Kohézneho fondu v niektorých členských štátoch nižšie ako prognózy a na konci roka 2007 sa nesplatené záväzky rovnali približne trojročným platbám. V rámci väčšiny projektov Kohézneho fondu sa však výdavky môžu vynakladať do konca roku 2010. Národné vyhlásenia o hospodárení a bod 44 medziinštitucionálnej dohody (IIA)(pracovný dokument Komisie, body 1 – 3 a 20 – 22) V súlade s opatrením 8 Akčného plánu Komisie na vytvorenie integrovaného rámca vnútornej kontroly Komisia podporuje členské štáty, ktoré sa dobrovoľne rozhodnú vydať národné vyhlásenia o hospodárení prostredníctvom finančných správ zo svojho účtovného systému a prostredníctvom odpovedí na žiadosti o poskytnutie informácií zo strany vnútroštátnych orgánov, napriek tomu, že ich k tomu nezaväzuje zákonná povinnosť. V medziinštitucionálnej dohode (odsek 44) sa tri inštitúcie dohodli, že by sa od členských štátov malo vyžadovať, aby predkladali ročné zhrnutia dostupných kontrol a vyhlásení. Toto ustanovenie bolo začlenené do revidovaného nariadenia o rozpočtových pravidlách a súhrny sa po prvýkrát predkladali vo februári 2008. Komisia sústreďuje svoju pozornosť na dôkladné plnenie ustanovení týkajúcich sa „ročných súhrnov“. Celkový výsledok prvého kola ročných súhrnov bol pozitívny a Komisia to považuje za úspech, na ktorom je možné ďalej stavať. Formálne predloženie súhrnov zo strany ústredných orgánov posilňuje zodpovednosť členských štátov za ich využívanie finančných prostriedkov. Príslušné útvary Komisie poskytnú členským štátom spätnú väzbu a usmernenia zamerané na zlepšenie kvality súhrnov v ďalšom kole a posilnenie ich prínosu do rámca vnútornej kontroly pre programy Spoločenstva. Správa a riadenie (pracovný dokument Komisie, body 23 – 29) Model správy a riadenia Komisie[5] je v súlade s ustanoveniami článkov 211 až 219 a článku 274 zmluvy a ustanoveniami nariadenia o rozpočtových pravidlách, ktoré boli prijaté jednomyseľne členskými štátmi v Rade po konzultácii s Európskym parlamentom (Zmluva o ES, článok 279) a po vzájomnej dohode v súlade so spoločným vyhlásením z roku 1975 o právnych aktoch, ktoré majú významné finančné dôsledky. Generálni riaditelia a vedúci útvarov nesú zodpovednosť za riadenie zdrojov, ktoré prideľuje rozpočtový orgán. Každý z nich pripravuje koncoročnú správu a vyhlásenie, ktoré poskytuje uistenie o využití zdrojov, v prípade potreby s výhradami (výročná správa o činnosti a vyhlásenie). Komisia ako kolégium preberá „zodpovednosť za plnenie rozpočtu, ako je ustanovené v Zmluve“ (článok 274), keď prijíma súhrnnú správu o výsledkoch Komisie v oblasti riadenia, v ktorom sa zohľadňuje aj výročná správa o politických výsledkoch (článok 212). Svoju politickú zodpovednosť uplatňuje prostredníctvom analýzy výročných správ o činnosti jednotlivých útvarov a ich vyhlásení a prostredníctvom prijatia stanoviska k hlavným horizontálnym otázkam vrátane vhodných opatrení v súvislosti s otázkami, ktoré si vyžadujú nápravu na úrovni Komisie. Komisia je toho názoru, že ďalšie oficiálne stanoviská zo strany generálneho tajomníka alebo generálneho riaditeľa pre rozpočet by znejasnili štruktúru zodpovednosti, pretože by zastreli zodpovednosť generálnych riaditeľov, čo by mohlo viesť k možnej interferencii medzi ústrednými a prevádzkovými útvarmi. Charta Útvaru pre vnútorný audit (IAS), ktorú Komisia prijala 24. januára 2008, uvádza, že najneskôr za rok 2009 vydá IAS súhrnné stanovisko o stave kontroly v rámci Komisie. Komisia má prehľad o finančných prostriedkoch, s ktorými je hospodárenie zdieľané s členskými štátmi. Štruktúra správy a riadenia je jasná, pokiaľ ide o rozdelenie zodpovednosti: členské štáty nesú prvotnú zodpovednosť za prijatie všetkých potrebných opatrení s cieľom zabezpečiť, aby boli prostriedky využité v súlade s platnými pravidlami, vrátane vytvorenia účinných kontrolných mechanizmov. Komisia musí dozerať na celý systém a overovať, či členské štáty správne plnia úlohy, ktoré im boli zverené. Ak dospeje k záveru, že tomu tak nie je, musí využiť dostupné mechanizmy na pozastavenie platieb a uplatniť finančné korekcie. Komisia vykonáva potrebné kontroly a prijíma vhodné opatrenia tak, že môže v plnej miere niesť zodpovednosť za hospodárenie s finančnými prostriedkami EÚ. Existujú však oblasti, v ktorých je potrebné zlepšenie, tak v prípade Komisie, ako aj členských štátov. Vo februári 2008 Komisia prijala Akčný plán na posilnenie úlohy dohľadu Komisie v rámci spoločného riadenia štrukturálnych opatrení [KOM(2008) 97], pozri ďalej v časti „Štrukturálne opatrenia“. Systém vnútornej kontroly Komisie (pracovný dokument Komisie, body 30 – 33) Vo februári 2008 Komisia predložila správu o Akčnom pláne Komisie na vytvorenie integrovaného rámca vnútornej kontroly [KOM(2008) 110] a dospela k záveru, že väčšina nedostatkov bola odstránená. Práca bude dokončená v roku 2008 a prvá správa o vplyve bude vydaná začiatkom roka 2009. Komisia hodnotí náklady kontrol v oblasti poľnohospodárstva, v rámci EFRR a v priamom centralizovanom hospodárení. Výsledky budú základom pre oznámenie Komisie na jeseň 2008, ktoré bude zamerané na obnovenie medziinštitucionálnej diskusie o prípustnom riziku. Súhrnná správa (pracovný dokument Komisie, body 34 – 36) V súhrnnej správe sa uvádzajú všetky prípady výhrad, pokiaľ ide o uistenie o zákonnosti a správnosti výdavkov Komisie; Komisia poskytla svojim útvarom inštrukcie, aby prijali dôrazné opatrenia, ktoré sa budú zaoberať príčinami výhrad vo výročných správach o činnosti za rok 2007, a dotknutí generálni riaditelia sú povinní zaoberať sa týmito nedostatkami prostredníctvom jasne definovaných akčných plánov. Je potrebné, aby v každom prípade, ak existuje rozdiel medzi stanoviskom Európskeho dvora audítorov a generálnym riaditeľom, generálny riaditeľ vysvetlil túto skutočnosť vo svojej výročnej správe o činnosti v nasledujúcom roku. Po audite útvarom IAS výročných správ o činnosti vyžadujú stále pokyny pre prípravu výročných správ o činnosti za rok 2007 uverejnenie oneskorení v realizácii akčných plánov a uvádzajú, že hlavné otázky, ktoré nastolil Útvar pre vnútorný audit, je potrebné považovať za kvalitatívne kritériá pri posudzovaní výhrad. Politická a administratívna zodpovednosť Komisie (pracovný dokument Komisie, body 37 – 42) Komisia konštatuje, že pri predkladaní výročných správ o činnosti bol dosiahnutý všeobecný pokrok. V roku 2007 boli zavedené formuláre pre vnútornú kontrolu, ktoré umožňujú lepšie porovnanie medzi výročnými správami o činnosti jednotlivých útvarov. Stále pokyny pre výročné správy o činnosti stanovujú aj pravidlá a kritériá pre vznášanie výhrad a vyžadujú, aby útvary Komisie podávali správy o hlavných odporúčaniach Európskeho dvora audítorov. Pokiaľ ide o predkladanie výročných správ o činnosti za rok 2008, Komisia poskytne ďalšie usmernenia, ktoré sa budú týkať riadenia rizík ohrozujúcich dobrú povesť a vzájomnej súvislosti medzi početnosťou chýb, ich závažnosťou a výhradami. Komisia víta pozitívnu reakciu Európskeho parlamentu na jej návrh týkajúci sa spoločného prístupu k registru lobistov. Boli tiež prijaté opatrenia s cieľom zlepšiť informovanosť o príjemcoch finančných prostriedkov EÚ a o členoch skupín expertov. Komisia je toho názoru, že existujúci kódex správania členov Komisie už obsahuje komplexné a náležité pravidlá týkajúce sa zodpovednosti a etiky. Zamestnanci členov Komisie sú prijímaní v súlade so Služobným poriadkom. Pokiaľ ide o etické pravidlá, nezávislá štúdia[6] dospela k záveru, že systém Európskej komisie funguje riadne a existujú potrebné pravidlá a postupy. b) Sektorové otázky Príjmy (pracovný dokument Komisie, bod 43) Výhrady týkajúce sa položiek v ročných výkazoch DPH členských štátov zverejňuje Komisia vo svojich správach o kontrole. Komisia bude v spolupráci s členskými štátmi pokračovať v úsilí s cieľom zabezpečiť, aby boli výhrady stiahnuté v primeranom čase. Komisia uskutoční v prípade potreby návštevy vedenia, ktoré budú zamerané na vypracovanie – v spolupráci s dotknutými členskými štátmi – vhodných stratégií, ktoré sa budú zaoberať dlhodobo nevyriešenými výhradami. V prípade, že nebude možné preukázať pokrok v riešení výhrad, Komisia zváži, či bude prospešné začať konanie vo veci porušenia právnych predpisov. Spoločná poľnohospodárska politika (pracovný dokument Komisie, body 44 – 54) Komisia, tak ako Európsky parlament, víta skutočnosť, že Dvor audítorov potvrdil všeobecné zlepšenie v oblasti riadenia výdavkov na SPP v roku 2006. Komisia bude prostredníctvom svojich auditov pokračovať v monitorovaní úplného a správneho uplatňovania integrovaného administratívneho a kontrolného systému (IACS). V prípade nedostatkov Komisia uplatní finančné korekcie. V roku 2008 je naplánovaných šesť auditov IACS v nových členských štátoch. Situácia týkajúca sa IACS v Grécku je predmetom výhrady vo Výročnej správe o činnosti GR AGRI a zaoberajú sa ňou grécke orgány prostredníctvom akčného plánu. Komisia túto situáciu starostlivo sleduje. Pokiaľ ide o podmienky oprávnenosti v prípade agroenvironmentálnych opatrení v oblasti rozvoja vidieka, členské štáty majú v súčasnosti povinnosť zabezpečiť, aby bolo možné overiť a kontrolovať všetky opatrenia v oblasti rozvoja vidieka vrátane agroenvironmentálnych opatrení, a aby kontrolné opatrenia na úrovni členských štátov zabezpečili spoľahlivé uistenie o dodržiavaní kritérií oprávnenosti a ostatných záväzkov. Táto otázka je zohľadnená aj v kontexte programovania rozvoja vidieka na obdobie 2007 – 2013. Komisia, ako súčasť kontroly stavu SPP, predložila právne návrhy s cieľom zabrániť, aby bola poľnohospodárska podpora príjmov poskytovaná spoločnostiam a firmám, ktorých predmet podnikania je len okrajovo zameraný alebo nie je vôbec zameraný na poľnohospodársku činnosť. V prípade prijatia tohto nariadenia môžu členské štáty rozhodnúť o neposkytnutí priamych platieb týmto spoločnostiam. Štrukturálne opatrenia, zamestnanosť a sociálne veci (pracovný dokument Komisie, body 4 – 11 a 55 – 79) Vo februári 2008 Komisia prijala Akčný plán na posilnenie úlohy dohľadu Komisie v rámci spoločného riadenia štrukturálnych opatrení [KOM(2008) 97]. Komisia predkladá Európskemu parlamentu štvrťročné správy o plnení akčného plánu a takisto aj informáciu o Komisiou uskutočňovaných finančných korekciách a vymáhaniach. Prvé dve štvrťročné správy predložili Výboru pre kontrolu rozpočtu pán Špidla dňa 2. júna 2008 a pani Hübnerová dňa 15. júla 2008. Komisia v októbri 2008 predloží priebežnú správu o pokroku dosiahnutom pri plnení tohto akčného plánu a v januári 2009 záverečnú správu. Do akčného plánu boli zahrnuté opatrenia nadväzujúce na chyby zistené Dvorom audítorov. V súlade so svojimi usmerneniami o finančných korekciách pre nezrovnalosti v rámci verejného obstarávania Komisia uplatní 100 % korekcie za vážne porušenie pravidiel verejného obstarávania, ako je napr. nezverejnenie zmlúv, ktoré sú predmetom povinného predkladania ponúk v rámci celej EÚ, a v odôvodnených prípadoch uplatní paušálne alebo extrapolované korekcie. Komisia prijala opatrenia s cieľom urýchliť postup, ktorého výsledkom sú rozhodnutia o pozastavení platieb a uplatnení finančných korekcií. Komisia takisto vysvetlila terminológiu v oblasti finančných korekcií a náležite zosúladila predkladanie správ v tejto oblasti. Právne predpisy na programové obdobia 2000 – 2006 a 2007 – 2013 umožňujú členským štátom za určitých podmienok použiť finančné prostriedky EÚ uvoľnené z projektov, z ktorých boli stiahnuté, na pokrytie iných oprávnených výdavkov. Čisté zníženie finančných prostriedkov EÚ na program alebo projekt Kohézneho fondu nastane iba vtedy, ak je korekcia uplatnená rozhodnutím Komisie alebo ak neexistuje náhradný výdavok, ktorý možno použiť ako náhradu, napr. v prípade uzavretia alebo čiastočného uzavretia programov na obdobie 2007 – 2013. Komisia je toho názoru, že aj finančné korekcie, ktoré nezahŕňajú čisté zníženie finančných prostriedkov EÚ, môžu vzhľadom na svoj vplyv na štátny rozpočet byť podnetom pre zlepšenie kontrol. Dňa 22. februára 2008 Komisia informovala Parlament o prvých výsledkoch predkladania ročných súhrnov a dňa 25. marca poskytla podrobnú analýzu vo výročných správach generálnych riaditeľstiev pre regionálnu politiku a zamestnanosť. Ďalšiu aktualizáciu Komisia poskytla Parlamentu dňa 21. apríla a na zasadnutí Výboru pre kontrolu rozpočtu dňa 15. júla informovala Parlament o konaní vo veci porušenia právnych predpisov voči Nemecku. Komisia je toho názoru, že kľúčovou charakteristikou ročných súhrnov, ktorá prispieva k posilneniu zodpovednosti členských štátov za využívanie finančných prostriedkov EÚ, je ich formálne predloženie ústredným orgánom. Komisia predloží revidované oznámenie s pokynmi pre členské štáty s odporúčaniami ako zlepšiť kvalitu ročných súhrnov za rok 2008. Vnútorné politiky vrátane výskumu (pracovný dokument Komisie, body 80 – 100) Hlavným rizikom v súvislosti so zákonnosťou a správnosťou výdavkov na výskum je, že príjemcovia vo výkazoch výdavkov nadhodnotia svoje náklady a Komisia to následne nezistí a neopraví. Veľa chýb súvisiacich so zákonnosťou a správnosťou je možné odhaliť (a následne opraviť) len prostredníctvom kontrol na mieste. S cieľom zaoberať sa týmto problémom sa Komisia v rámci svojej kontrolnej stratégie sústredila na odhaľovanie a následnú korekciu chýb, po uskutočnení platieb. GR pre výskum implementovalo stratégiu auditu pre 6. RP, ktorá zahŕňa zvýšenie počtu auditov, novú stratégiu výberu vzoriek a korekcie systémových chýb v prípade, ak ich ten istý príjemca zopakoval v rámci ďalších zmlúv, ktoré neboli predmetom auditu. Stratégia auditu sa implementuje počas štvorročného obdobia. Z dôvodu viacročného charakteru kontrolnej stratégie GR pre výskum bude možné v plnej miere zmerať a posúdiť jej účinnosť až v záverečných fázach rámcového programu. V oblasti vzdelávania a kultúry Komisia implementuje revidovanú stratégiu dohľadu, ktorá je založená na prístupe „integrovaného rámca kontroly“. Zahŕňa predbežné vyhlásenia o vierohodnosti za obdobie 2007 – 2013 vydané vnútroštátnymi orgánmi a následné ročné vyhlásenia o vierohodnosti, ktoré sa týkajú použitia finančných prostriedkov počas predchádzajúceho roka. Následné opatrenia v súvislosti s odporúčaniami systémového auditu boli začlenené do procesu posudzovania predbežných vyhlásení o vierohodnosti za obdobie 2007 – 2013 vydaných vnútroštátnymi orgánmi a sú pravidelne monitorované. Okrem toho boli zjednodušené pravidlá pre nové programy na obdobie 2007 – 2013 v oblasti vzdelávania a kultúry a vo veľkej miere sa využíva financovanie prostredníctvom jednorazových a paušálnych platieb. Komisia pokračuje v prijímaní náležitých opatrení, aby dodržala odporúčania Európskeho parlamentu a požiadavky týkajúce sa oneskorených platieb príjemcom, a tým dodržala lehoty výdavkových operácií stanovené v nariadení o rozpočtových pravidlách. Vynaloženým úsilím sa zvýšilo percento včas uskutočnených platieb. Táto otázka je starostlivo monitorovaná a venuje sa jej veľká pozornosť s cieľom zabezpečiť ďalšie zlepšenie. Podrobné odpovede Komisie na odporúčania Európskeho parlamentu v konkrétnych politických otázkach v rámci vnútornej politiky sa nachádzajú v priloženom pracovnom dokumente. Vonkajšie opatrenia (pracovný dokument Komisie, body 12 – 13 a 101 – 118) S cieľom dodržať záväzky vyjadrené počas postupu udelenia absolutória za rok 2006, Komisia bude každoročne a na žiadosť Parlamentu poskytovať informácie o trustových fondoch na báze viacerých prispievateľov. V prípade Iraku a Afganistanu Komisia poskytne pravidelné informácie o situácii a k dispozícii sú osobitné webové stránky, ktoré budú pravidelne aktualizované. Na 5. zasadnutí pracovnej skupiny FAFA (10. – 11. apríla 2008) boli schválené a prijaté Spoločné usmernenia o zviditeľnení. Bol potvrdený prístup predstaviteľov EÚ k vykonávaniu overovacích misií v prípade projektov v rámci zdieľaného hospodárenia. Komisia a Organizácia Spojených národov pracujú na spoločnom referenčnom rámci pre overovanie, ktorý je zameraný na uľahčenie takýchto overovacích misií. Komisia prijala súbor opatrení zameraných na zlepšenie systémov, ktoré boli vytvorené s cieľom zabezpečiť zákonnosť a správnosť výdavkov na vonkajšie opatrenia na úrovni projektov implementačných agentúr: štandardný referenčný rámec pre overovanie výdavkov na granty a zmluvy o službách založené na poplatkoch (povinný od februára 2006), nový referenčný rámec pre finančné a systémové audity (povinný od októbra 2007), ročná konsolidácia výsledkov externého auditu v súhrnnej správe zameranej na identifikáciu typológie zistení a opravných opatrení, rozvoj auditu CRIS, čo by zlepšilo podávanie správ o výsledkoch auditu. Uznesenie Parlamentu o udelení absolutória za rok 2006 obsahuje aj odporúčania v takých oblastiach ako predvstupová a humanitárna pomoc, rozvojová politika a vonkajšie vzťahy. Odpovede Komisie na tieto odporúčania je možné nájsť v priloženom pracovnom dokumente v bodoch, ktoré sa týkajú vonkajších vzťahov a Európskych rozvojových fondov. Administratívne výdavky a záležitosti týkajúce sa agentúr (pracovný dokument Komisie, body 119 – 125 a 191 – 208) Európsky parlament vo svojom uznesení o udelení absolutória na všeobecný rozpočet, ako aj v uzneseniach o udelení absolutória jednotlivým agentúram predložil Komisii viacero odporúčaní, ktoré sa týkajú agentúr[7]. Dňa 9. júla 2008 Komisia prijala revíziu rámcového rozpočtového nariadenia[8], ktorá obsahuje ustanovenia posilňujúce povinnosť agentúr predkladať vo svojich žiadostiach o platbu dôsledné prognózy týkajúce sa skutočných požiadaviek na hotovosť počas roka s cieľom zabrániť nepotrebným peňažným tokom. To by malo Komisii umožniť presnejšie sledovať peňažné zostatky agentúr, a tým viesť k dôkladnejšiemu plánovaniu a k zvýšenej transparentnosti. Okrem toho sa v kontexte oznámenia Komisie „Európske agentúry – ďalší postup“ z marca 2008 začne horizontálne hodnotenie. Hodnotenie posúdi aj vplyv agentúr na vnútornú organizáciu a činnosti Komisie. Medziinštitucionálna pracovná skupina, ktorú Komisia navrhuje zriadiť spolu s Európskym parlamentom a Radou, prispeje okrem iného k definovaniu cieľov a rozsahu tohto horizontálneho hodnotenia. Komisia má v úmysle predložiť správu o výsledkoch tohto hodnotenia do roku 2009, respektíve 2010. Pokiaľ ide o politiku Spoločenstva v oblastí nehnuteľností, v roku 2007 bola špecializovaná spoločnosť poverená vypracovaním štúdie. Táto štúdia poskytuje štruktúrovaný prístup k prácam, ktoré je potrebné postupne uskutočniť s cieľom zabezpečiť riadne a efektívne riadenie investícií Komisie do nehnuteľností. Druhá štúdia o budovách v užívacom práve sa začne koncom roka 2008 začiatkom roka 2009. Výsledky týchto štúdií budú použité s cieľom podporiť rozpočtové požiadavky v tejto oblasti a budú oznámené príslušným výborom. c) Osobitné správy vydané Dvorom audítorov Do svojho uznesenia o udelení absolutória Európsky parlament zahrnul odporúčania pre Komisiu týkajúce sa siedmych osobitných správ Dvora audítorov uverejnených v roku 2007. Odpovede Komisie na tieto odporúčania je možné nájsť v pracovnom dokumente Komisie (body 126 – 175). II – ABSOLUTÓRIUM EP UDELENÉ ERF Komisia prijala alebo má v úmysle prijať opatrenia v prípade takmer všetkých otázok vznesených Parlamentom v súvislosti s Európskymi rozvojovými fondmi (ERF). Nariadenie Rady o rozpočtových pravidlách, ktoré sa vzťahujú na 10. Európsky rozvojový fond, bolo prijaté 18. februára 2008 (Ú. v. EÚ L 78, 19. 3. 2008, s. 1). Článok 156 stanovuje, že väčšina ustanovení 10. ERF sa uplatňuje aj na predchádzajúce ERF. Napriek tomu, že technicky nie sú nariadenia pre predchádzajúce ERF zrušené a nahradené nariadením pre 10. ERF, v skutočnosti je výsledok rovnaký. Nariadenie o rozpočtových pravidlách, ktoré sa vzťahujú na 10. ERF preto vo veľkej miere zjednoduší riadenie rôznych ERF, hlavne preto, lebo jeho ustanovenia boli v rámci možností zosúladené s ustanoveniami nariadenia o rozpočtových pravidlách, ktoré sa vzťahujú na všeobecný rozpočet, okrem osobitných záležitostí v súlade s revidovanou dohodou z Cotonou a internou dohodou Rady. Podrobnejšie informácie o všetkých odporúčaniach sa nachádzajú v pracovnom dokumente Komisie (body 176 – 190). III – ODPORÚčANIA V UZNESENIACH TÝKAJÚCE SA JEDNOTLIVÝCH AGENTÚR A EURÓPSKEHO SÚDNEHO DVORA Európsky parlament vo svojom uznesení o udelení absolutória na všeobecný rozpočet, ako aj v uzneseniach o udelení absolutória jednotlivým agentúram predložil Komisii viacero odporúčaní, ktoré sa týkajú regulačných agentúr. Súhrn odpovedí Komisie na niektoré horizontálne otázky týkajúce sa agentúr sa uvádza v časti venovanej všeobecnému rozpočtu. Odpovede Komisie na odporúčania v ďalších horizontálnych záležitostiach a na odporúčania, ktoré jej boli adresované v súvislosti s jednotlivými agentúrami, sa nachádzajú v pracovnom dokumente Komisie (body 119 – 125 a 191 – 208). Uvedený oddiel zahŕňa aj odpoveď na odporúčanie v uznesení o udelení absolutória Európskemu súdnemu dvoru. * * * [1] Absolutórium udelené na všeobecný rozpočet za rok 2006, absolutórium udelené ERF za rok 2006, absolutórium udelené agentúram za rok 2006. [2] Pracovný dokument útvarov Komisie, príloha k Správe Komisie Európskemu parlamentu o následných opatreniach k rozhodnutiam o udelení absolutória za rok 2006. [3] Táto súhrnná správa, ako aj úplný pracovný dokument zachovávajú v čo najväčšej miere štruktúru uznesení obsahujúcich odporúčania Európskeho parlamentu. [4] Pozri odporúčania 2, 25, 29, 39, 58, 63, 133, 151 a 202. [5] Vyhlásenie Komisie o správe a riadení opisuje spôsob fungovania Komisie a jej útvarov, a najmä zodpovednostných mechanizmov. Pozri http://ec.europa.eu/atwork/synthesis/doc/governance_statement_sk.pdf [6] Vypracovaná Európskym inštitútom pre verejnú správu v spolupráci s Utrecht School of Governance, univerzitou Helsinki a univerzitou Vaasa, uverejnená Komisiou 11. decembra 2007. [7] Uznesenie o udelení absolutória na všeobecný rozpočet aj uznesenia o udelení absolutória jednotlivým agentúram obsahujú tak horizontálne odporúčania Komisii týkajúce sa všetkých agentúr, ako aj odporúčania v konkrétnych oblastiach pre jednotlivé agentúry. Odpovede Komisie na tieto odporúčania je možné nájsť v bodoch 119 – 125 a 191 – 208 pracovného dokumentu. [8] Nariadenie Komisie (ES, Euratom) č. 652/2008 z 9. júla 2008, ktorým sa mení a dopĺňa nariadenie (ES, Euratom) č. 2343/2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev.